從吳禹功借徐鉉小篆帖以詩還之
作者：汪藻
朝代：宋

paragraphs: 六書散浮雲，篆籀世不數。
陵夷到草隸，差别幾四五。
人皆逐曾玄，不復知父祖。
中間尤可笑，雞鶩紛去取。
孰爲魯漆書，況說周石鼓。
陽冰雖晚出，妙意得千古。
後來繼者誰，騎省人最許。
明窗出小軸，驚嘆手爲拊。
平生箏笛耳，慣見沐猴舞。
一登韶濩堂，方信有干羽。
援毫極摹倣，涴壁類兒女。
秋蛇已成癖，老腕徒自苦。
卷書還歸公，祇自愧韓愈。